জেসিকা ফিত্রিয়ানা

জেসিকা ফিত্রিয়ানা মার্তাসারি আলফারিসি (জন্ম ৩১ মার্চ ১৯৯৫) হলেন একজন ইন্দোনেশীয় মডেল এবং বিউটি পেজেন্ট খেতাবধারী। তিনি পুত্যেরি ইন্দোনেশিয়া পারিওয়িসাতা ২০১৯ বা 'মিস সুপ্রান্যাশনাল ইন্দোনেশিয়া ২০১৯' খেতাব অর্জন করেন। তিনি মিস সুপ্রান্যাশনাল ২০১৯ প্রতিযোগিতায় ইন্দোনেশিয়ার প্রতিনিধিত্ব করেন এবং সেখানে দ্বিতীয় রানার-আপ হন। এটি মিস সুপ্রান্যাশনাল প্রতিযোগিতায় ইন্দোনেশিয়ার অর্জন করা সর্বোচ্চ স্থানগুলোর একটি। জেসিকা হলেন এই প্রতিযোগিতার ফাইনালে পৌঁছানো ষষ্ঠ ইন্দোনেশীয় এবং তার মাধ্যমে টানা পাঁচ বছর ইন্দোনেশিয়া এই প্রতিযোগিতায় স্থান ধরে রাখে।

জেসিকা ইন্দোনেশিয়ার পর্যটন মন্ত্রণালয়ের ব্র্যান্ড অ্যাম্বাসেডর এবং একজন এইচআইভি/এইডস অধিকারকর্মী হিসেবেও কাজ করেন। এছাড়াও তিনি একজন আসবাবপত্র নকশাকার এবং টিভি বিজ্ঞাপন মডেল।

 প্রারম্ভিক জীবন ও শিক্ষা 
জেসিকা ইন্দোনেশিয়ার পশ্চিম জাভার বোগোর শহরে জন্মগ্রহণ করেন। তার বাবা মালিক আলফারিসি ছিলেন করাচি থেকে আগত পাকিস্তানি-ওলন্দাজ বংশোদ্ভূত ইন্দোনেশীয় এবং মা নেনিং নুরবাইতি মার্তাসারি ছিলেন সুন্দানিজ বংশোদ্ভূত ইন্দোনেশীয়। তার আলরিস আলফারিসি নামে এক ছোট ভাই রয়েছে। জেসিকা ১৫ বছর বয়স থেকেই মডেলিং শুরু করেন। নাচ এবং বক্সিং তার শখের অন্তর্ভুক্ত। পুত্যেরি ইন্দোনেশিয়া পারিওয়িসাতা ২০১৯ খেতাব জেতার পর থেকে তিনি ইন্দোনেশিয়ার পর্যটন মন্ত্রণালয়ের অ্যাম্বাসেডর হিসেবে দায়িত্ব পালন করছেন।

জেসিকা পশ্চিম জাভার বান্দুংয়ে অবস্থিত বান্দুং ইনস্টিটিউট অফ টেকনোলজি থেকে বিজনেস ম্যানেজমেন্টে স্নাতক ডিগ্রি অর্জন করেন। স্নাতক শেষে তিনি পরিবারের সাথে মিলে নিজের আসবাবপত্র নকশার স্টুডিও পরিচালনা শুরু করেন।

জেসিকা এমন একটি সংস্থার সক্রিয়কর্মী ও প্রেরণাদাতা, যা গর্ভাবস্থায় এইচআইভি সংক্রমণের কারণে আক্রান্ত শিশু ও টডলারদের রক্ষা ও সুরক্ষার কাজ করে। এই সমস্যা মোকাবিলায় তিনি ২০১৬ সালে স্থানীয় একটি সংস্থার সাথে মিলে বোগোরে "আধা হাউস" নামে নিজস্ব এনজিও প্রতিষ্ঠা করেন। এই সংস্থাটি মূলত "আধা" (এইচআইভি/এইডস আক্রান্ত পিতামাতার সন্তান) শিশুদের বিনামূল্যে অ্যান্টিভাইরাল থেরাপি, অ্যান্টি-এইচআইভি থেরাপি , সঠিক পুষ্টি এবং মানসিক স্বাস্থ্য সেবা প্রদানে কাজ করে।

 সুন্দরী প্রতিযোগিতা 

 পুত্যেরি ওয়েস্ট জাভা ২০১৮-২০১৯ 
জেসিকা ২০১৮ এবং ২০১৯ সালে দুইবার আঞ্চলিক সুন্দরী প্রতিযোগিতা পুত্যেরি ওয়েস্ট জাভায় অংশগ্রহণ করেন। শেষ পর্যন্ত তিনি বিজয়ী হন এবং 'পুত্যেরি ইন্দোনেশিয়া ২০১৯' এ তার প্রদেশ পশ্চিম জাভার প্রতিনিধিত্ব করার সুযোগ পান।

 পুত্যেরি ইন্দোনেশিয়া ২০১৯ 
জেসিকা জাতীয় প্রতিযোগিতায় পশ্চিম জাভা প্রদেশের প্রতিনিধিত্ব করেন। ২০১৯ সালের ৮ মার্চ আন্তর্জাতিক নারী দিবসে জাকার্তা কনভেনশন সেন্টারে আয়োজিত গ্র্যান্ড ফিনালেতে তাকে 'পুত্যেরি ইন্দোনেশিয়া পারিওয়িসাতা ২০১৯' হিসেবে মুকুট পরানো হয়। মুকুট পরিয়ে দেন বিদায়ী খেতাবধারী এবং মিস সুপ্রান্যাশনাল ২০১৮-র তৃতীয় রানার-আপ উইল্ডা অক্টাভিয়ানা সিতুংকির। এছাড়াও তিনি "বেস্ট ইন ট্যালেন্ট" বা সেরা প্রতিভার পুরস্কারের জন্য মনোনীত হয়েছিলেন।

ফিনালে রাতের বক্তৃতায় জেসিকা লিঙ্গ সমতা বিষয়ে সচেতনতা সৃষ্টিতে সফল হন। তিনি বলেন:

জেসিকা: "... নারী ও পুরুষের মধ্যে জৈবিক পার্থক্যের কারণে সামাজিকভাবে নির্ধারিত আচরণ, বৈশিষ্ট্য, কার্যকলাপ এবং নিয়মগুলোর মাধ্যমে সমাজ নারীদের মূল্যায়ন করে। অতীতে লিঙ্গ বৈষম্যের নিয়মে নারীদের স্কুল যাওয়া, সামাজিক অনুষ্ঠানে অংশগ্রহণসহ অনেক কিছু থেকে বিরত রাখা হতো। কিন্তু আজ নারীরা পাল্টাচ্ছে; তারা নিজেদের জগত, বৈশিষ্ট্য এবং ভবিষ্যৎ পরিবর্তন করছে। তাই আমাদের নারীদের আর দুর্বল লিঙ্গ হিসেবে দেখা উচিত নয়। আমি জেসিকা ফিত্রিয়ানা মার্তাসারি, আমি পুত্যেরি ইন্দোনেশিয়া জাওয়া বারাত ২০১৯, ধন্যবাদ..."
 মিস সুপ্রান্যাশনাল ২০১৯ 
পুত্যেরি ইন্দোনেশিয়া পারিওয়িসাতা ২০১৯ হিসেবে জেসিকা পোল্যান্ডের কাতোভিস শহরে অনুষ্ঠিত মিস সুপ্রান্যাশনাল ২০১৯ প্রতিযোগিতার ১১তম সংস্করণে ইন্দোনেশিয়ার প্রতিনিধিত্ব করেন। ২০১৯ সালের ৬ ডিসেম্বর আয়োজিত এই প্রতিযোগিতার ফাইনালে তিনি ৭৭টি দেশের প্রতিযোগীদের সাথে প্রতিদ্বন্দ্বিতা করে দ্বিতীয় রানার-আপ নির্বাচিত হন। এছাড়াও তিনি "সুপ্রা ফ্যান ভোট উইনার", "উইমেন অফ সাবস্ট্যান্স" এবং "সেকেন্ড রানার-আপ বেস্ট ন্যাশনাল কস্টিউম" পুরস্কার জয় করেন।

 তথ্যসূত্র 

 বহিঃসংযোগ 

বিষয়শ্রেণী:১৯৯৫-এ জন্ম
বিষয়শ্রেণী:জীবিত ব্যক্তি
বিষয়শ্রেণী:পুত্যেরি ইন্দোনেশিয়া বিজয়ী
বিষয়শ্রেণী:মিস সুপ্রান্যাশনাল প্রতিযোগী
বিষয়শ্রেণী:এইচআইভি/এইডস কর্মী
বিষয়শ্রেণী:মানসিক স্বাস্থ্য কর্মী
বিষয়শ্রেণী:ইন্দোনেশীয় শিশু অধিকার কর্মী
বিষয়শ্রেণী:ইন্দোনেশীয় নারী অধিকার কর্মী
বিষয়শ্রেণী:শিশু অধিকার কর্মী
বিষয়শ্রেণী:বান্দুং ইনস্টিটিউট অফ টেকনোলজির প্রাক্তন শিক্ষার্থী
বিষয়শ্রেণী:ইন্দোনেশীয় সুন্দরী প্রতিযোগিতা বিজয়ী
বিষয়শ্রেণী:ইন্দোনেশীয় নারী মডেল
বিষয়শ্রেণী:সুন্দানিজ ব্যক্তি
বিষয়শ্রেণী:ইন্দো ব্যক্তি
বিষয়শ্রেণী:বোগোরের ব্যক্তি
বিষয়শ্রেণী:ইন্দোনেশিয়ায় পাকিস্তানি প্রবাসী
বিষয়শ্রেণী:পাকিস্তানি বংশোদ্ভূত ইন্দোনেশীয়
বিষয়শ্রেণী:ওলন্দাজ বংশোদ্ভূত ইন্দোনেশীয়
বিষয়শ্রেণী:ইন্দোনেশীয় নারী সক্রিয়কর্মী
বিষয়শ্রেণী:পুতেরি ইন্দোনেশিয়া বিজয়ী